P6_TA(2004)0002

Ændringsbudget nr. 7/2004

Europa-Parlamentets beslutning om forslag til Den Europæiske Unions ændringsbudget nr. 7/2004 for regnskabsåret 2004 — Sektion III — Kommissionen (11041/2004 — C6-0108/2004 — 2004/2039(BUD))

Europa-Parlamentet,

- der henviser til EF-traktaten, særlig artikel 272, stk. 4, næstsidste afsnit,

- der henviser til Euratom-traktaten, særlig artikel 177,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [1], særlig artikel 37 og 38,

- der henviser til Den Europæiske Unions almindelige budget for regnskabsåret 2004, endeligt vedtaget den 18. december 2003 [2] med de tilpasninger, der er en følge af Den Europæiske Unions udvidelse [3],

- der henviser til den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [4],

- der henviser til det foreløbige forslag til Den Europæiske Unions ændringsbudget nr. 7/2004 for regnskabsåret 2004, forelagt af Kommissionen den 12. maj 2004 (SEK(2004)0593),

- der henviser til forslaget til Den Europæiske Unions ændringsbudget nr. 7/2004 for regnskabsåret 2004, vedtaget af Rådet den 16. juli 2004 (11041/2004 — C6-0108/2004),

- der henviser til forretningsordenens artikel 69 og bilag IV,

- der henviser til betænkning fra Budgetudvalget (A6-0004/2004),

A. der henviser til, at formålet med forslaget til ændringsbudget nr. 7/2004 er at opføre overskuddet fra gennemførelsen af 2003-budgettet på i alt 5470 mio. EUR i 2004-budgettet,

B. der henviser til, at dette overskud består af flere elementer, hvoraf det vigtigste er en underudnyttelse af betalingsbevillinger svarende til et beløb på 4729 mio. EUR,

C. der henviser til, at strukturfondene igen i 2003 tegnede sig for den største forskel mellem det oprindelige budget og det endelige resultat med en udgiftssaldo på 3134 mio. EUR,

D. der henviser til, at der har kunnet konstateres forbedringer i bevillingsgennemførelsen på områderne landbrug, Samhørighedsfond, transeuropæiske net, eksterne foranstaltninger og administration,

E. der henviser til, at den procentvise gennemførelse af bevillingerne til interne politikker generelt også har været stigende, selv om underudnyttelsen dog andrager 159 mio. EUR,

1. erklærer sig utilfreds med det yderligere overskud på 5470 mio. EUR på 2003-budgettet;

2. påpeger, at 2003-budgettet oven i dette beløb allerede var blevet nedskåret med 5000 mio. EUR på grundlag af ændringsbudget nr. 6/2003, fordi betalingsbevillingerne under strukturfondene var alt for højt sat; fastslår, at medlemsstaternes bidrag til EU-budgettet derfor allerede er blevet nedskåret med dette beløb; understreger, at det reelle overskud på 2003-budgettet således beløber sig til næsten 10500 mio. EUR på grund af underudnyttelse af bevillingerne;

3. beklager dybt, at dette tal indebærer, at den positive udvikling over de seneste år, hvor overskuddet faldt fra 15000 mio. EUR i 2001 til 7000 mio. EUR i 2002, nu er vendt;

4. godkender Rådets forslag til ændringsbudget nr. 7/2004 uden ændringer;

5. pålægger sin formand at sende denne beslutning til Rådet og Kommissionen.

[1] EFT L 248 af 16.9.2002, s.1.

[2] EUT L 53 af 23.2.2004.

[3] EUT C 105 af 30.4.2004, s. 9.

[4] EFT C 172 af 18.6.1999, s. 1. Aftale ændret ved afgørelse 2003/429/EF (EUT L 147 af 14.6.2003, p. 25).

--------------------------------------------------